**ΠΡΟΓΡΑΜΜΑ ΜΕΤΑΠΤΥΧΙΑΚΩΝ ΣΠΟΥΔΩΝ**

**«*Εικαστικές τέχνες και τοπίο: προσεγγίσεις του φυσικού και αστικού χώρου*»** ***(Visual Arts and Landscape: Αpproaches to Νatural and Urban Space)***

(ΦΕΚ 2381 τ. Β΄/17-06-2020)

**ΠΡΟΚΗΡΥΞΗ-ΑΝΑΚΟΙΝΩΣΗ**

**Ακαδημαϊκό έτος 2024-2025**

**Χρονική Διάρκεια: Τρία (3) εξάμηνα**

Κύκλοι μαθημάτων

(εργαστηριακά, θεωρητικά, συμπυκνωμένα και εντατικά, με σύγχρονη και ασύγχρονη διαδικτυακή επικοινωνία)

Το Τμήμα Εικαστικών και Εφαρμοσμένων Τεχνών της Σχολής Καλών Τεχνών του Πανεπιστημίου Δυτικής Μακεδονίας οργανώνει και λειτουργεί Πρόγραμμα Μεταπτυχιακών Σπουδών με τίτλο «Εικαστικές τέχνες και τοπίο: προσεγγίσεις του φυσικού και αστικού χώρου» (Visual Arts and Landscape: Αpproaches to Νatural and Urban Space) και καλεί τους ενδιαφερόμενους να υποβάλουν αίτηση για την κάλυψη **τριάντα (30) θέσεων,** για το ακαδημαϊκό έτος 2023-2024, στις εξής ειδικεύσεις:

1. **«Εικαστικές Πρακτικές» ("Visual Art Practices")**

Αριθμός εισακτέων: 15

1. **«Σύγχρονες Προσεγγίσεις στη Διδακτική της Τέχνης» ("Contemporary Approaches to Art Education")**

Αριθμός εισακτέων: 15

**Αντικείμενο-Σκοπός**

Αντικείμενο του Προγράμματος Μεταπτυχιακών Σπουδών (ΠΜΣ) αποτελεί η διερεύνηση των εικαστικών παραμέτρων της έννοιας του τοπίου (φυσικού και αστικού), ως χώρου βιωματικής εικαστικής έρευνας και εξερεύνησης καθώς και παιδαγωγικών εφαρμογών, που θα οδηγήσουν στη δημιουργία σύγχρονων έργων μέσα από τη βίωση του πεδίου και τη μνημονική του επεξεργασία (ΦΕΚ 2381 τ. Β΄/17-06-2020).

Η ειδίκευση «Εικαστικές Πρακτικές» ("Visual Art Practices") αποσκοπεί στην εκπαίδευση των φοιτητών/τριών στη δημιουργία εικαστικών έργων με βάση την κριτική πρακτική και έχοντας ως αφετηρία αναγνώσεις του τοπίου και ευρύτερα του περιβάλλοντος κοινωνικού χώρου. Το πρόγραμμα περιλαμβάνει εργαστηριακά μαθήματα εικαστικών τεχνών καθώς και μαθήματα εμβάθυνσης σε σύγχρονες θεωρητικές προσεγγίσεις των εικαστικών τεχνών.

Η ειδίκευση «Σύγχρονες Προσεγγίσεις στη Διδακτική της Τέχνης» ("Contemporary Approaches to Art Education") αποσκοπεί στη μελέτη των σύγχρονων προσεγγίσεων στη διδακτική των εικαστικών τεχνών και τη δημιουργική αξιοποίησή τους στην εκπαιδευτική διαδικασία. Το πρόγραμμα περιλαμβάνει μαθήματα γενικού παιδαγωγικού περιεχομένου, μεθοδολογίας, αξιοποίηση της τεχνολογίας, έτσι ώστε μέσα από την κριτική παρουσίαση των σύγχρονων πρακτικών να επιτυγχάνεται η καλλιέργεια δεξιοτήτων και η επιστημονική κατάρτιση των εκπαιδευομένων στη Διδακτική της Τέχνης και σε τομείς όπως η Μουσειοπαιδαγωγική.

**Μεταπτυχιακοί τίτλοι**

Το Π.Μ.Σ. απονέμει Δίπλωμα Μεταπτυχιακών Σπουδών (Δ.Μ.Σ.) με τίτλο: «Εικαστικές τέχνες και τοπίο: προσεγγίσεις του φυσικού και αστικού χώρου», Visual Arts and Landscape: Αpproaches to Νatural and Urban Space) στις εξής ειδικεύσεις:

1. «Εικαστικές Πρακτικές» ("Visual Art Practices")
2. «Σύγχρονες Προσεγγίσεις στη Διδακτική της Τέχνης» ("Contemporary Approaches to Art Education")

**Κατηγορίες Πτυχιούχων**

Στο Π.Μ.Σ. «Εικαστικές τέχνες και τοπίο: προσεγγίσεις του φυσικού και αστικού χώρου» (Visual Arts and Landscape: Αpproaches to Νatural and Urban Space), γίνονται δεκτοί κάτοχοι πτυχίου ΑΕΙ Σχολών Καλών Τεχνών, Τμημάτων Εικαστικών, Ψηφιακών ή Εφαρμοσμένων Τεχνών, Αρχιτεκτόνων, της ημεδαπής ή και ομοταγών αναγνωρισμένων ιδρυμάτων της αλλοδαπής και απόφοιτοι άλλων τμημάτων ΑΕΙ με την υποβολή φακέλου και υπομνήματος καλλιτεχνικού έργου.

Υποψήφιοι μπορούν να είναι και τελειόφοιτοι φοιτητές, οι οποίοι θα έχουν περατώσει επιτυχώς τις υποχρεώσεις των προπτυχιακών σπουδών τους πριν από τη λήξη των εγγραφών και θα πληρούν όλες τις προϋποθέσεις εισαγωγής στο ΠΜΣ.

**Αριθμός Εισακτέων, Δίδακτρα**

Ο αριθμός εισακτέων κατ’ έτος ορίζεται κατ’ ανώτατο όριο **σε τριάντα (30)** μεταπτυχιακούς/ες φοιτητές/τριες, **δεκαπέντε (15) ανά ειδίκευση**. Για τη φοίτηση στο ΠΜΣ προβλέπεται η καταβολή διδάκτρων, σε ημερομηνίες εγκαίρως γνωστοποιημένες, τα οποία ανέρχονται **στο συνολικό ποσό των 2.400 ευρώ** (**800** ευρώ με την έναρξη των εξαμήνων Α΄, Β΄, Γ΄). Σε περίπτωση διακοπής της φοίτησης τα καταβληθέντα δίδακτρα δεν επιστρέφονται.

Απαλλάσσονται από τα τέλη φοίτησης οι φοιτητές του ΠΜΣ σύμφωνα με τους όρους και τις προϋποθέσεις που προβλέπονται από την κείμενη νομοθεσία (άρ. 35, παρ. 2, Ν.4485/17).

**Διάρκεια,** **Δομή και Περιεχόμενο Προγράμματος Σπουδών**

Για την απόκτηση του Δ.Μ.Σ. απαιτείται η υποχρεωτική παρακολούθηση και επιτυχής εξέταση σε όλα τα μαθήματα και εργαστήρια του Α΄ και Β΄ εξαμήνου, καθώς και η εκπόνηση Μεταπτυχιακής Διπλωματικής Εργασίας στο Γ΄ εξάμηνο. Κάθε μάθημα αντιστοιχεί σε τριάντα εννέα (39) διδακτικές ώρες. Το Δίπλωμα Μεταπτυχιακών Σπουδών απονέμεται μετά τη συμπλήρωση ενενήντα (90) πιστωτικών μονάδων (ECTS).

Τα μαθήματα διακρίνονται σε εργαστηριακά και θεωρητικά.

Οι φοιτητές/τριες παρακολουθούν από κοινού το Α΄ Εξάμηνο (μαθήματα κορμού).

Η γλώσσα διδασκαλίας του Π.Μ.Σ είναι η ελληνική ή και αγγλική. Η γλώσσα εκπόνησης διπλωματικής εργασίας είναι ελληνική ή και αγγλική μετά από αίτηση του/ης υποψήφιου/ας.

Το αναλυτικό πρόγραμμα σπουδών διαρθρώνεται ως εξής:

|  |
| --- |
| **«*Εικαστικές τέχνες και τοπίο: προσεγγίσεις του φυσικού και αστικού χώρου*» (*Visual Arts and Landscape: Αpproaches to Νatural and Urban Space)*** |
| **Α΄ Εξάμηνο (μαθήματα κορμού)** |
| **Α/α** |  **Τίτλος μαθήματος** | **Κατηγορία** | **ECTS** |
| 1 | Σχεσιακές Πρακτικές/Υβριδικές μορφές τέχνης | Θεωρητικό | 7,5 |
| 2 | Η κοινωνική διάσταση της τέχνης | Θεωρητικό | 7,5 |
| 3 | Το τοπίο ως τόπος: σύγχρονες θεωρήσεις του χώρου | Θεωρητικό | 7,5 |
| 4 | Εικαστική κριτική πρακτική I | Εργαστηριακό | 7,5 |
| **Σύνολο ECTS Α΄ Εξαμήνου** | **30** |
| **Β΄ Εξάμηνο****Μαθήματα Ειδίκευσης: «*Εικαστικές Πρακτικές*» *(Visual Art Practices)*** |
| 1 | Θεσμοί και σύγχρονη καλλιτεχνική πρακτική | Θεωρητικό | 7,5 |
| 2 | Σύγχρονες προσεγγίσεις κριτικής πρακτικής | Θεωρητικό | 7,5 |
| 3 | Εικαστική κριτική πρακτική II  | Εργαστηριακό | 15 |
| **Σύνολο ECTS Β΄ Εξαμήνου** | **30** |
| **Β΄ Εξάμηνο****Μαθήματα Ειδίκευσης: «*Σύγχρονες Προσεγγίσεις στη Διδακτική της Τέχνης» (Contemporary Approaches to Art Education)*** |
| 1 | Διδακτική σύγχρονων καλλιτεχνικών πρακτικών | Θεωρητικό | 7,5 |
| 2 | Σύγχρονες προσεγγίσεις στη θεωρία και την πρακτική της Διδακτικής της Τέχνης | Θεωρητικό | 7,5 |
| 3 | Μεθοδολογία έρευνας στη Διδακτική της Τέχνης: Ποιοτικές (Qualitative), μικτές και arts-led μέθοδοι | Θεωρητικό | 7,5 |
| 4 | Τεχνολογίες της Πληροφορίας και της Επικοινωνίας (ΤΠΕ) στη Διδακτική της Τέχνης και στη Μουσειοπαιδαγωγική | Θεωρητικό | 7,5 |
| **Σύνολο ECTS Β΄ Εξαμήνου** | **30** |
| **Γ΄ Εξάμηνο** |
| Εκπόνηση Διπλωματικής Εργασίας | 30 |
| **Σύνολο Πιστωτικών Μονάδων** | **90** |

Με αιτιολογημένη απόφαση της Συνέλευσης, μέρος της εκπαίδευσης μπορεί να πραγματοποιείται με εξ αποστάσεως διδασκαλία (έως το 35% των διδασκόμενων μαθημάτων).

**Χρονικός Προγραμματισμός Μαθημάτων**

Η έναρξη του χειμερινού εξαμήνου ορίζεται αρχές Οκτωβρίου και του εαρινού αντίστοιχα αρχές Μαρτίου και διαρκεί δεκατρείς (13) πλήρεις εβδομάδες. Τα μαθήματα διεξάγονται Παρασκευή, Σάββατο και Κυριακή, συμπυκνωμένα και εντατικά, προς διευκόλυνση των εργαζομένων μεταπτυχιακών φοιτητών/τριών. Κατά τη διάρκεια κάθε εξαμήνου θα προσδιορίζεται και μία εβδομάδα εντατικής παρακολούθησης. Η διδασκαλία των μαθημάτων, των εργαστηρίων ή διαλέξεων θα πραγματοποιηθεί σε πανεπιστημιακούς χώρους του ΤΕΕΤ στη Φλώρινα, στον Καλλιτεχνικό Σταθμό του Τμήματος στο χωριό Ψαράδες της Φλώρινας, στο Δήμο Πρεσπών, στα γεωγραφικά όρια της Περιφέρειας της Δυτικής Μακεδονίας και, σε περιπτώσεις που απαιτείται από το περιεχόμενο των μαθημάτων, σε άλλες περιοχές. Στην υπάρχουσα κτηριακή δομή και τα εργαστήρια όσοι/ες επιθυμούν δύναται να εργάζονται καθ’ όλη τη διάρκεια του έτους.

Επίσης, θα είναι δυνατή η φιλοξενία προσκεκλημένων καλλιτεχνών, διδασκόντων, μεταπτυχιακών φοιτητών/τριων ή ερευνητών για την υλοποίηση επιτόπιων εργαστηρίων ή διαλέξεων στον Καλλιτεχνικό Σταθμό της Σχολής Καλών Τεχνών του Πανεπιστημίου Δυτικής Μακεδονίας στο χωριό Ψαράδες στην περιοχή των Πρεσπών.

**Ι. Διαδικασία υποβολής υποψηφιότητας**

1. Αίτηση/βιογραφικό σημείωμα υποβάλλονται ηλεκτρονικά **από 19/06/2024 έως και 31/ /08/2024** στην αντίστοιχη καρτέλα της ιστοσελίδας <https://val.eetf.uowm.gr/>

Η υποβληθείσα αίτηση πρέπει να εκτυπωθεί και να συμπεριληφθεί στον φάκελο υποψηφιότητας. Στην αίτηση δηλώνεται η ειδίκευση που ο/η υποψήφιος/α επιθυμεί να παρακολουθήσει μετά το πρώτο εξάμηνο.

Οι υποψήφιοι που δηλώνουν την ειδίκευση «Σύγχρονες Προσεγγίσεις στη Διδακτική της Τέχνης» (Contemporary Approaches to Art Education) καταθέτουν αναλυτική βαθμολογία στην οποία πρέπει να περιλαμβάνονται μαθήματα στο πεδίο της Παιδαγωγικής σε προπτυχιακό επίπεδο. Διευκρινίζεται ότι η φοίτηση στη δεύτερη ειδίκευση δεν παρέχει παιδαγωγική επάρκεια, όπως αυτή ορίζεται σύμφωνα με τις κείμενες διατάξεις.

1. Αντίγραφο Πτυχίου/Διπλώματος (οι τίτλοι σπουδών της αλλοδαπής πιστοποιούνται με βεβαίωση ισοτιμίας και αντιστοιχίας από το ΔΟΑΤΑΠ).
2. Πιστοποιητικό αναλυτικής βαθμολογίας (όπου θα αναγράφεται ο ακριβής μέσος όρος βαθμολογίας).
3. Αποδεικτικό γνώσης, μιας τουλάχιστον ξένης γλώσσας (αγγλικά, γαλλικά, γερμανικά), επιπέδου Β2 ή ανώτερο, πιστοποιημένη από αναγνωρισμένο φορέα.
4. Απλή φωτοτυπία του δελτίου αστυνομικής ταυτότητας.
5. Φάκελος και υπόμνημα καλλιτεχνικού έργου **σε ψηφιακή μορφή (cd ή dvd ή φλασάκι)**. Ειδικότερα, συμπεριλαμβάνονται **έως 15 αντιπροσωπευτικά έργα** με τις ακόλουθες προδιαγραφές:
* Η ανάλυση της εικόνας έως 96 dpi και αν πρόκειται για βίντεο να μην είναι μεγαλύτερη από 480p στα 30fps.
* Τα έργα να καταχωρηθούν σε **ένα (1)** αρχείο **PDF** για τη δημιουργία του οποίου μπορείτε να κάνετε εισαγωγή των εικόνων σας σε ένα έγγραφο του **Word** (Microsoft Office) ή του **Writer** ([LibreOffice](https://www.libreoffice.org/download/download/%22%20%5Ct%20%22_blank)). Η δυνατότητα αυτή υπάρχει στο Microsoft Word από την έκδοση 2010 και μετά (**File -> Export -> Create PDF/XPS Document -> Create PDF/XPS**) και από το LibreOffice (**File -> Export As -> Export as PDF**)."

H επιτροπή επιφυλάσσεται να ζητήσει από τους υποψήφιους να προσκομίσουν και πρωτότυπα έργα.

**Συνεκτιμώνται, εάν υπάρχουν, τα εξής:**

1. Μεταπτυχιακός τίτλος
2. Διδακτορικός τίτλος
3. Αποδεικτικό γνώσης, επιπέδου τουλάχιστον Β2, επιπλέον ξένης γλώσσας - πιστοποιημένη από αναγνωρισμένο φορέα (έως 2 επιπλέον γλώσσες).
4. Δημοσιεύσεις σε περιοδικά με κριτές, πρακτικά συνεδρίων κ.λ.π.

Για τίτλους σπουδών που προέρχονται από την αλλοδαπή εφαρμόζονται οι διατάξεις του άρθρου 304 του Ν. 4957/2022, όπως τροποποιήθηκαν και ισχύουν. Όσοι εκ των παλαιότερων αποφοίτων κατέχουν τη σχετική βεβαίωση ισοτιμίας και αντιστοιχίας από ΔΟΑΤΑΠ την υποβάλλουν στον φάκελο υποψηφιότητας.

Όλα τα δικαιολογητικά κατατίθενται σε απλή φωτοτυπία και δεν επιστρέφονται. Η υποψηφιότητα είναι έγκυρη, εάν υποβληθεί εντός της ορισθείσης προθεσμίας, πλήρης φάκελος με τα προβλεπόμενα δικαιολογητικά.

Οι υποψήφιοι/ες θα καταθέσουν αυτοπροσώπως ή θα αποστείλουν ταχυδρομικώς/ ταχυμεταφορική τον φάκελο υποψηφιότητας (τα δικαιολογητικά υπ’ αριθμ. 1 έως 6 καθώς και όσα από τα πρόσθετα διαθέτουν) κατά το χρονικό διάστημα **19/06/2024 έως και 31/08/2024** (η ημερομηνία κατάθεσης προκύπτει από τη σφραγίδα του ταχυδρομείου/ ταχυμεταφορικής) στην κάτωθι ταχυδρομική διεύθυνση:

 **Τμήμα Εικαστικών και Εφαρμοσμένων Τεχνών-ΠΜΣ**

 **2ο χλμ. Εθνικής Οδού Φλώρινας-Νίκης**

 **Τ.Κ. 53100 Φλώρινα**

**II. Κριτήρια-Μοριοδότηση**

Η μοριοδότηση του φακέλου υποψηφιότητας γίνεται σύμφωνα με τα ακόλουθα κριτήρια:

|  |  |  |
| --- | --- | --- |
| **Α/α** | **Κριτήρια αξιολόγησης** | **Πίστωση μορίων** |
| 1 | Βαθμός Πτυχίου x 2 | 20 |
| 2 | Επαρκής γνώση μίας (1) τουλάχιστον ξένης γλώσσας | 4 για C1, 3 για C2, 2 για Β2 |
| 3 | Πρόσθετη γλώσσα με πιστοποίηση τουλάχιστον Β2 (έως δύο επιπλέον γλώσσες) | 2 μόρια\*2=4για κάθε πρόσθετη γλώσσα |
| 4 | Φάκελος και Υπόμνημα καλλιτεχνικού έργου(συμπεριλαμβάνονται έως 15 έργα) | 40 (μέγιστο) |
| 5 | Μεταπτυχιακός Τίτλος | 2 |
| 6 | Διδακτορικός Τίτλος | 5 |
| 7 | Δημοσιεύσεις με κριτές (περιοδικά, πρακτικά συνεδρίων)  | 10 μόρια συνολικά(1 μόριο για κάθε δημοσίευση) |
| 8 | Συνέντευξη  | 15 (μέγιστο) |

**III)** **Διαδικασία αξιολόγησης αιτήσεων υποψηφίων**

Η αξιολόγηση των υποψηφίων υλοποιείται σε τρεις φάσεις:

α) Στην πρώτη φάση διενεργείται έλεγχος των τυπικών/απαραίτητων προσόντων των υποψηφίων.

β) Στη δεύτερη φάση γίνεται μοριοδότηση των δικαιολογητικών βάσει κριτηρίων, ώστε να προκύψει η σειρά αξιολογικής κατάταξης των υποψηφίων.

γ) Συνέντευξη. Η οριστική κατάταξη ολοκληρώνεται με την πραγματοποίηση των συνεντεύξεων των υποψηφίων.

Η διαδικασία επιλογής των υποψηφίων ολοκληρώνεται **τον Σεπτέμβριο** κάθε έτους, καταρτίζεται πίνακας αξιολογικής κατάταξης επιτυχόντων και αναρτάται στην ιστοσελίδα <https://val.eetf.uowm.gr/> με τη χρήση του ειδικού κωδικού που χορηγείται αυτόματα με την υποβολή της αίτησης. Οι επιτυχόντες καλούνται να επικυρώσουν την εγγραφή τους στο συγκεκριμένο Π.Μ.Σ. εντός πέντε (5) ημερών. Σε περίπτωση άρνησης καλείται αμέσως τηλεφωνικά ο πρώτος επιλαχών/ούσα κ.ο.κ.

Για περισσότερες πληροφορίες σχετικά με το ΠΜΣ οι ενδιαφερόμενοι/ες μπορούν να ανατρέχουν στην ιστοσελίδα: <https://val.eetf.uowm.gr/> ή να απευθύνονται στη Γραμματεία του ΠΜΣ του Τμήματος Εικαστικών και Εφαρμοσμένων Τεχνών του Πανεπιστημίου Δυτικής Μακεδονίας (αρμόδιες Π. Τερζή και Σ. Γρηγοριάδου, ώρες συνεργασίας 11:00-13:00, τηλ.: 2385055260, 2385055240 και email: pterzi@uowm.gr , sgrigoriadou@uowm.gr).

Για προβλήματα σχετικά με την ηλεκτρονική υποβολή της αίτησης μπορείτε να απευθύνεστε στον υπεύθυνο τεχνικό gsemer@uowm.gr .

**Επεξεργασία δεδομένων προσωπικού χαρακτήρα**

Το Πανεπιστήμιο Δυτικής Μακεδονίας θα προβεί στην επεξεργασία, ως υπεύθυνος επεξεργασίας, των προσωπικών δεδομένων που περιλαμβάνονται στην αίτηση εκδήλωσης ενδιαφέροντος και στα δικαιολογητικά συμμετοχής των ενδιαφερομένων στην παρούσα πρόσκληση με σκοπό την λειτουργία του Προγράμματος Μεταπτυχιακών Σπουδών με τίτλο «Επιστήμες της Αγωγής: Οργάνωση και Διοίκηση της Εκπαίδευσης – Εκπαιδευτική Ηγεσία» σύμφωνα με το Φ.Ε.Κ. 2865/18.07.2018, τ. Β’. Νομική βάση για την επεξεργασία αποτελεί η παράγραφος 1, στοιχείο ε’, του άρθρου 6 του Κανονισμού (ΕΕ) 2016/679 και το άρθρο 5 του ν. 4624/2019 (εκπλήρωση καθήκοντος που εκτελείται προς το δημόσιο συμφέρον ή κατά την άσκηση δημόσιας εξουσίας). Τα προσωπικά δεδομένα θα διαβιβάζονται κατά περίπτωση νομίμως σε συνεργαζόμενους φορείς (ενδεικτικά Υπουργείο Παιδείας), καθώς και στις αρμόδιες για την διαχείριση και έλεγχο των προγραμμάτων μεταπτυχιακών σπουδών υπηρεσίες. Οι ενδιαφερόμενοι έχουν δικαίωμα πρόσβασης στα δεδομένα τους, διόρθωσης ανακριβών ή συμπλήρωσης ελλιπών δεδομένων, διαγραφής των δεδομένων αν δεν είναι πλέον απαραίτητα σε σχέση με τους σκοπούς για τους οποίους συλλέχθηκαν ή υποβλήθηκαν κατ' άλλο τρόπο σε επεξεργασία ή αν αντιτίθενται στην επεξεργασία, εφόσον δεν υπάρχουν επιτακτικοί και νόμιμοι λόγοι για την επεξεργασία, και περιορισμού της επεξεργασίας. Για κάθε ζήτημα σχετικά με την επεξεργασία προσωπικών δεδομένων, κάθε ενδιαφερόμενος/η μπορεί να απευθύνεται στον Υπεύθυνο Προστασίας Δεδομένων, επικοινωνώντας στη διεύθυνση ηλεκτρονικού ταχυδρομείου dpo@uowm.gr. Στην περίπτωση που ο/η ενδιαφερόμενος/η θεωρεί ότι θίγεται κατά οποιονδήποτε τρόπο η προστασία των προσωπικών του/της δεδομένων, μπορεί να προσφύγει στην Αρχή Προστασίας Δεδομένων Προσωπικού Χαρακτήρα ([www.dpa.gr](http://www.dpa.gr)).

O Διευθυντής του ΠΜΣ

Ιωάννης Ζιώγας

Καθηγητής ΤΕΕΤ/ΠΔΜ